‘भोजपुरी सिने अवार्ड’ साह र अधिकारीलाई
वीरगन्जमा प्रथम भोजपुरी सिने अवार्ड समारोह सम्पन्न भएको छ । लायन्स क्लब अफ वीरगन्जको स्वर्ण जयन्तीको अवसरमा शुक्रबार राति वीरगन्जस्थित नगर सभा गृहमा आयोजित भव्य समारोहबीच भोजपुरी चलचित्र उद्योगका कलाकार तथा प्राविधिकलाई विभिन्न विधामा सम्मान गरिएको थियो ।
पर्सा — वीरगन्जमा प्रथम भोजपुरी सिने अवार्ड समारोह सम्पन्न भएको छ । लायन्स क्लब अफ वीरगन्जको स्वर्ण जयन्तीको अवसरमा शुक्रबार राति वीरगन्जस्थित नगर सभा गृहमा आयोजित भव्य समारोहबीच भोजपुरी चलचित्र उद्योगका कलाकार तथा प्राविधिकलाई विभिन्न विधामा सम्मान गरिएको थियो ।समारोहमा नेपाल चलचित्र विकास बोर्डमा दर्ता भएका ‘कब होइ मिलनवा हमार’, ‘एसपी खरेलः द रियल हिरो’, ‘मधेसीबाबू’ र ‘मधेसीपुत्र’ गरी चार वटा भोजपुरी चलचित्रमा अभिनय गरेका ३० कलाकार तथा प्राविधिकलाई सम्मान गरिएको छ ।उत्कृष्ट अभिनेता प्रदेशी साह, उत्कृष्ट अभिनेत्री सुष्मा अधिकारी, उत्कृष्ट डेब्यू अभिनेता जीतेन्द्र पटेल, उत्कृष्ट डेब्यू अभिनेत्री अलिना बास्कोटा, उत्कृष्ट खलनायक घनश्याम गिरीलाई सम्मान गरिएको हो । त्यसैगरी, उत्कृष्ट पार्श्वगायन गायिका प्रश्ना पाण्डे, उत्कृष्ट निर्देशक रमन बस्नेत, उत्कृष्ट कोरियोग्राफर राम रिमाल, उत्कृष्ट गीत रचनाकार सुरेश सावरिया, उत्कृष्ट भोजपुरी गायक सुनिल पण्डितलाई सम्मानित गरिएको थियो । प्रमुख अतिथि वीरगन्ज महानगरका मेयर राजेशमान सिंह, चलचित्र विकास बोर्डका अध्यक्ष नायक भुवन केसी, वरिष्ठ कलाकार नीर शाह, निर्देशक उज्जवल घिमिरे, निर्माता छवि ओझालगायतले अवार्ड वितरण गरेका थिए ।मेयर सिंहले मधेशका कलाकर्मी ओझेलमा परेकाले उनीहरुको कला र क्षमतालाई उजागर हुने गरी अवसर जुटाउनु सरोकारवालाको जिम्मेवारी रहेको बताए । उनले भोजपुरी चलचित्र निर्माणको कार्यलाई निरन्तरता दिन पनि सुझाए ।चलचित्र विकास बोर्डका अध्यक्ष केसीले चलचित्र विकास बोर्ड सबै भाषाका चलचित्र र कलाकारलाई समान अवसर दिन प्रतिबद्ध रहेको बताए । उनले अवार्ड समारोहलाई निरन्तरता दिन पनि आयोजकलाई आग्रह गरे ।